Id-Deċiżjoni tal-Kummissjoni
tas-26 ta’ Jannar 2004
li tapprova pjani ta’ kontinġenza għall-kontroll tal-marda ta’ l-għasafar u l-marda Newcastle
(notifikata bid-dokument numru K(2004) 110)
(Test b’relevanza għaż-ŻEE)
(2004/102/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/40/KEE tad-19 ta’ Mejju 1992 li tintroduċi miżuri tal-Komunità għall-kontroll ta’ l-influwenza ta’ l-għasfar [1], kif l-aħħar emendata bir-Regolament (KE) Nru 806/2003 [2], u b’mod partikolari l-Artikolu 17(4) tagħha,
Wara li kkunsidrat id-Direttiva tal-Kunsill 92/66/KEE ta’ l-14 ta’ Lulju 1992 li tintroduċi miżuri tal-Komunità għall-kontroll tal-marda Newcastle [3], kif l-aħħar emendata bir-Regolament (KE) Nru 806/2003, u b’mod partikolari l-Artikolu 21(4) tagħha,
Billi:
(1) Id-Deċiżjoni tal-Kummissjoni 2000/680/KE tat-30 ta’ Ottubru 2000 tapprova pjani ta’ kontinġenza għall-kontroll ta’ l-influwenza ta’ l-għasafar u l-marda Newcastle [4] ġiet sostanzjalment emendata [5]. Fl-interessi taċ-ċarezza u r-razzjonalità l-imsemmija deċiżjoni għandha tiġi kodifikata.
(2) L-influwenza ta’ l-għasafar u l-marda Newcastle huma mard li t-tnejn jeffettwaw l-ispeċi ta’ l-għasafar.
(3) Il-kriterji li għandhom jiġu applikati waqt it-tħejjija ta’ pjan ta’ kontinġenza għall-kontroll ta’ l-influwenza ta’ l-għasafar u l-marda Newcastle huma stabbiliti fl-Anness VI li jinsab mad-Direttiva 92/40/KEE u fl-Anness VII li jinsab mad-Direttiva 92/66/KEE, rispettivament.
(4) Il-kriterji għall-pjani ta’ kontinġenza elenkati f’dawk iż-żewġ annessi huma identiċi.
(5) Il-miżuri ta’ kontroll tal-mard li għandhom jiġu applikati fil-każ ta’ tifqigħa ta’ influwenza ta’ l-għasafar jew tal-marda Newcastle isegwu l-istess prinċipji u jinvolvu l-istess produtturi tat-tjur, operaturi ta’ biċċeriji u impjanti ta’ rendering, veterinarji fil-qasam u laboratorji ta’ dijanjosi. Huwa għalhekk possibbli li jitħejja pjan ta’ kontinġenza li jkopri fl-istess waqt l-influwenza ta’ l-għasafar u l-marda Newcastle.
(6) L-Istati Membri bagħtu għall-approvazzjoni ċittadini pjani nazzjonali ta’ kontinġenza li jelenkaw u jispeċifikaw il-miżuri li għandhom jitwettqu fil-każ ta’ tifqigħa ta’ l-influwenza ta’ l-għasafar u l-marda Newcastle.
(7) Wara eżami dawn il-pjani jaderixxu mal-kriterji preskritti u jippermettu li jintlaħaq l-għan mixtieq suġġett għall-implimentazzjoni effettiva.
(8) L-Istati Membri għandhom iwettqu studji tax-xenarji u eżerċizzi simultanji sabiex jassiguraw l-effettività tal-pjani.
(9) L-Istati Membri għandhom l-obbligu li jaġġornaw il-pjani fuq bażi regolari.
(10) Il-miżuri li għalihom tipprovdi din id-Deċiżjoni huma skond l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Il-pjani ta’ kontinġenza għall-kontroll ta’l-influwenza ta’ l-għasafar u l-marda Newcastle mibgħuta mill-Istati Membri elenkati fl-Anness I huma approvati.
Artikolu 2
Id-Deċiżjoni 2000/680/KE hija mħassra.
Kull referenzi għad-Deċiżjoni mħassra għandhom jiftiehmu bħala referenzi għal din id-deċiżjoni u għandhom jinqraw skond it-tabella ta’ korrelazzjoni fl-Anness III.
Artikolu 3
Din id-Deċiżjoni hija ndirizzata lill-Istati Membri.
Magħmul fi Brussel, fis-26 ta’ Jannar 2004.